《兰溪夜泊示同游》
元代·黄镇成

昨日一帆风力轻，一日已过三日程。今朝一船江月明，万里一色秋空青。

江清月白烱相照，宇宙滉漾无纤尘。君不见采石江头李太白，醉着锦袍天地窄。

骑鲸飞上九天去，世上红尘污不得。又不见赤壁矶上苏坡仙，扣舷歌罢心逌然。

洞箫声断碧云散，千载尚有遗音传。此夕何夕见此月，水色天光共奇绝。

古人已逝不可留，长啸一声山石裂。临高望远谁能从，清景已复随飘风。

推篷欲起为君舞，忽有白鹤来江东。

作者简介：黄镇成（1287－1362）字元镇，号存存子、紫云山人、秋声子、学斋先生等。邵武（今福建邵武县）人，元代山水田园诗人，与黄清老（邵武故县人）被后人并称为“诗人二黄”。初屡荐不就，遍游楚汉齐鲁燕赵等地，后授江南儒学提举，未上任而卒。著有《秋声集》四卷、《尚书通考》十卷。